Kohtuasi C-376/08

Serrantoni Srl

ja

Consorzio stabile edili Scrl

versus

Comune di Milano

(eelotsusetaotlus, mille on esitanud Tribunale amministrativo regionale per la Lombardia)

„Ehitustööde riigihanked — Direktiiv 2004/18/EÜ — EÜ artiklid 43 ja 49 — Võrdse kohtlemise põhimõte — Ettevõtjate konsortsiumid — Keeld, mille kohaselt ei tohi samas hankes konkurentidena osaleda consorzio stabile („püsiv konsortsium”) ja mõni tema liikmetest”

Euroopa Kohtu otsus (neljas koda), 23. detsember 2009 I ‐ 12172

Kohtuotsuse kokkuvõte

Ühenduse õigus – Põhimõtted – Võrdne kohtlemine – Asutamisvabadus – Teenuste osutamise vabadus – Riigihankemenetlused – Hange, mille maksumus ei ulatu direktiivis 2004/18 ette nähtud piirmäärani

(EÜ artiklid 43 ja 49)

Ühenduse õigust tuleb tõlgendada nii, et sellega on vastuolus niisugune siseriiklik regulatsioon, mille kohaselt niisuguse riigihankelepingu sõlmimisel, mille maksumus ei ulatu direktiivi 2004/18 (ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta) artikli 7 lõike 1 punktis c ette nähtud piirmäärani, kuid millega seondub kindel piiriülene huvi, nähakse ette püsiva konsortsiumi (siseriikliku õiguse tähenduses) ja selle liikmete automaatne menetlusest kõrvaldamine ja nendele kriminaalkaristuste määramine, kui liikmed on esitanud kõnealuses hankemenetluses selle konsortsiumi pakkumusega konkureerivad pakkumused, kuigi nimetatud konsortsium ei esitanud oma pakkumust nende liikmete nimel ega huvides.

Niisugune automaatse kõrvaldamise meede, mis puudutab ainult püsiva konsortsiumi vormi ja selle liikmetest ettevõtjaid ning mida kohaldatakse konkureerivate pakkumuste korral, sõltumata sellest, kas asjaomane konsortsium osaleb kõnealuses riigihankes nende ettevõtjate nimel ja huvides, kes pakkumuse esitasid, kujutab endast seda tüüpi konsortsiumi diskrimineerimist ning ei ole järelikult võrdsuse põhimõttega kooskõlas.

Niisugune süsteemne norm, mis sisaldab ka hankijate jaoks absoluutset kohustust kõrvaldada asjaomased ettevõtjad hankemenetlusest isegi juhul, kui nendevahelised suhted ei mõjuta nende käitumist hankemenetluses, milles nad osalesid, läheb kaugemale, kui on vaja eesmärgi saavutamiseks, mis seisneb võrdse kohtlemise ja läbipaistvuse põhimõtte kohaldamise tagamises. Seega ei ole niisugune norm proportsionaalsuse põhimõttega kooskõlas.

EÜ artiklitega 43 ja 49 on vastuolus kõik siseriiklikud meetmed, mis isegi siis, kui neid kohaldatakse ilma kodakondsusest lähtuva diskrimineerimiseta, keelavad, takistavad või muudavad asutamislepinguga tagatud asutamise ja teenuste osutamise vabaduse teostamise ühenduse kodanikele vähem atraktiivseks. Selles osas võib siseriiklik õigusnorm, mis näeb ette püsivate konsortsiumide ja nende liikmetest ettevõtjate automaatse kõrvaldamise meetme, mõjuda eemalepeletavalt teistes liikmeriikides asutatud majandustegevuses osalejatele: ühelt poolt niisugustele, kes soovivad asjaomases liikmesriigis asuda tegutsema konsortsiumina, mis võib koosneda nii selle riigi kui teiste riikide ettevõtjatest, ning teiselt poolt niisugustele, kes sooviksid ühineda mõne sellise juba asutatud konsortsiumiga, et kergemini selle liikmesriigi hankijate korraldatud riigihangetes osaleda ning sel viisil oma teenuseid lihtsamal moel pakkuda. Sellist EÜ artiklite 43 ja 49 tähenduses piirangut ei saa – vaatamata selle õiguspärasele eesmärgile võidelda kõnealuse konsortsiumi ja tema liikmetest ettevõtjate võimalike salajaste kokkulepete vastu – õigustada, kuna see läheb kaugemale, kui on eesmärgi saavutamiseks vaja.

(vt punktid 37, 38, 40–42, 45 ja 46 ning resolutsioon)